title: 2006/849/EY: Neuvoston päätös, tehty 20 päivänä marraskuuta 2006 , tietojenvaihtoa, avunantoa ja koulutusta koskevan toimintaohjelman perustamisesta euron suojaamiseksi rahanväärennykseltä (Perikles-ohjelma) tehdyn päätöksen 2001/923/EY muuttamisesta ja voimassaolon jatkamisesta

text:
               28.11.2006

               FI

               Euroopan unionin virallinen lehti

               L 330/28

      NEUVOSTON PÄÄTÖS,
   tehty 20 päivänä marraskuuta 2006,
   tietojenvaihtoa, avunantoa ja koulutusta koskevan toimintaohjelman perustamisesta euron suojaamiseksi rahanväärennykseltä (Perikles-ohjelma) tehdyn päätöksen 2001/923/EY muuttamisesta ja voimassaolon jatkamisesta
   (2006/849/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 123 artiklan 4 kohdan kolmannen virkkeen,
   ottaa huomioon komission ehdotuksen,
   ottaa huomioon Euroopan parlamentin lausunnon,
   ottaa huomioon Euroopan keskuspankin lausunnon (1),
   sekä katsoo seuraavaa:

               (1)

               Neuvoston päätöksen 2001/923/EY (2) 13 artiklan 3 kohdan a alakohdassa säädetään, että komission oli määrä toimittaa Euroopan parlamentille ja neuvostolle viimeistään 30 päivänä kesäkuuta 2005 ohjelman hallinnoijasta riippumattomien asiantuntijoiden laatiman kertomuksen, jossa arvioidaan ohjelman aiheellisuus, tehokkuus ja vaikuttavuus, sekä tiedonannon, jossa arvioidaan, onko aihetta tämän ohjelman jatkamiseen ja muuttamiseen, ja joka sisältää asiaa koskevan ehdotuksen.

               (2)

               Päätöksen 13 artiklan mukainen arviointikertomus annettiin 30 päivänä marraskuuta 2004. Kertomuksessa tultiin siihen tulokseen, että ohjelma on saavuttanut tavoitteensa, ja suositettiin ohjelman jatkamista.

               (3)

               Tähän päätökseen sisältyy talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen (3) 38 kohdan mukainen rahoitusohje ohjelman koko keston ajaksi, tämän kuitenkaan vaikuttamatta perustamissopimuksessa määriteltyyn budjettivallan käyttäjän toimivaltaan.

               (4)

               Ohjelman jatkamista puoltaa se, että euron suojaaminen väärentämiseltä edellyttää jatkuvaa valppautta, koulutusta ja teknistä tukea ja että ohjelma tarjoaa vakaat puitteet jäsenvaltioiden ohjelmien suunnittelulle erityisesti aikana, jona uudet maat ottavat euron käyttöön.

               (5)

               Komissio ehdotti tämän vuoksi 8 päivänä huhtikuuta 2005 Perikles-ohjelman voimassaolon jatkamista (4)31 päivään joulukuuta 2011.

               (6)

               Ennen lopullista sopimusta yhteisön rahoitusnäkymistä kaudelle 2007–2013 neuvosto päätti jatkaa Perikles-ohjelman voimassaoloa vuoden 2006 ajan.

               (7)

               Neuvosto katsoi 30 päivänä tammikuuta 2006 antamassaan lausumassa, että Perikles-ohjelma on luonteeltaan monivuotinen ja että sitä olisi jatkettava vuoteen 2011. Tätä varten neuvosto kehotti komissiota tekemään ehdotuksen ohjelman jatkamiseksi ajalle, joka alkaa vuodesta 2007, heti kun vuosien 2007–2013 rahoituskehyksestä on päästy yhteisymmärrykseen.

               (8)

               On aiheellista, että yhteisön ohjelmat ovat yhteisön rahoituskehyksen mukaisia.

               (9)

               Päällekkäisyyksien välttämiseksi sekä Perikles-ohjelmaan sisältyvien toimien johdonmukaisuuden ja täydentävyyden varmistamiseksi on tärkeää kehittää komission, Euroopan keskuspankin ja Europolin rahoittamien toimien välistä synergiaa.

               (10)

               Tämän vuoksi ja ottaen huomioon, että euron suojaaminen edellyttää jatkuvaa koulutusta ja avunantoa, Perikles-ohjelman voimassaoloa olisi jatkettava 31 päivään joulukuuta 2013. Sen vuoksi päätöstä 2001/923/EY olisi muutettava tämän mukaisesti,

         ON PÄÄTTÄNYT SEURAAVAA:
   1 artikla
   Muutokset
   Muutetaan päätös 2001/923/EY seuraavasti:

               1)

               Korvataan 1 artiklan 2 kohdan viimeinen virke seuraavasti:
               ”Se pannaan täytäntöön 1 päivän tammikuuta 2002 ja 31 päivän joulukuuta 2013 välisenä aikana.”

               2)

               Lisätään 6 artiklan toisen kohdan jälkeen kohta seuraavasti:
               ”Rahoitusohje yhteisön toimintaohjelman toteuttamiseksi 1 päivästä tammikuuta 2007 ja 31 päivän joulukuuta 2013 ulottuvalle kaudelle on 7 000 000 euroa.”

               3)

               Muutetaan 13 artiklan 3 kohta seuraavasti:

                           a)

                           Korvataan a alakohdassa viittaus päivämäärään ”30 päivänä kesäkuuta 2005” viittauksella päivämäärään ”30 päivänä kesäkuuta 2013”.

                           b)

                           Korvataan b alakohta seuraavasti:

                                       ”b)

                                       ohjelman ensimmäisen kauden päätyttyä ja viimeistään 30 päivänä kesäkuuta 2006 sekä jatkokausien päätyttyä ja viimeistään 30 päivänä kesäkuuta 2014 yksityiskohtaisen selvityksen ohjelman toteuttamisesta ja tuloksista kiinnittäen huomiota erityisesti yhteisön taloudellisen tuen tuomaan lisäarvoon.”

         2 artikla
   Soveltaminen
   Tätä päätöstä sovelletaan osallistuvissa jäsenvaltioissa, jotka on määritelty euron käyttöönotosta 3 päivänä toukokuuta 1998 annetun neuvoston asetuksen (EY) N:o 974/98 (5) 1 artiklan ensimmäisessä luetelmakohdassa.
   3 artikla
   Voimaantulo
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   Sitä sovelletaan 1 päivästä tammikuuta 2007.

      Tehty Brysselissä 20 päivänä marraskuuta 2006.

            Neuvoston puolesta

            Puheenjohtaja

         J. KORKEAOJA

      (1)  EUVL C 163, 14.7.2006, s. 7.

      (2)  EYVL L 339, 21.12.2001, s. 50. Päätös sellaisena kuin se on muutettuna päätöksellä 2006/75/EY (EUVL L 36, 8.2.2006, s. 40).

      (3)  EUVL C 139, 14.6.2006, s. 1.

      (4)  KOM(2005) 127 lopullinen.

      (5)  EYVL L 139, 11.5.1998, s. 1. Asetus sellaisena kuin se on viimeksi muutettuna asetuksella (EY) N:o 1647/2006 (EUVL L 309, 9.11.2006, s. 2)


title: 2008/694/EY: Komission päätös, tehty 18 päivänä elokuuta 2008 , yhteisön rahoitusosuudesta vuonna 2008 eläinkuljetuksia koskevaan tutkimukseen

text:
               30.8.2008

               FI

               Euroopan unionin virallinen lehti

               L 232/10

      KOMISSION PÄÄTÖS,
   tehty 18 päivänä elokuuta 2008,
   yhteisön rahoitusosuudesta vuonna 2008 eläinkuljetuksia koskevaan tutkimukseen
   (2008/694/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 17 artiklan
   sekä katsoo seuraavaa:

               (1)

               Päätöksessä 90/424/ETY säädetään menettelyistä, joita käytetään myönnettäessä yhteisön rahoitusta yksittäisiin eläinlääkinnällisiin toimiin.

               (2)

               Yhteisö voi erityisesti käyttää hyväkseen tutkimuksia, joita tarvitaan eläinten hyvinvointia koskevan yhteisön eläinlääkintälainsäädännön kehittämiseen.

               (3)

               Eläinten terveyden, eläinten hyvinvoinnin ja elintarvikkeiden turvallisuuden aloilla tehtävillä tutkimuksilla, vaikutustenarvioinneilla ja arvioinneilla myös tuetaan eläinten suojelua ja hyvinvointia koskevassa yhteisön toimintasuunnitelmassa (2006–2010) (2) kartoitettuja toimia.

               (4)

               Toimintasuunnitelmassa kartoitettiin useita toiminta-aloja, joista mainittakoon erityisesti eläinten suojelun ja hyvinvoinnin nykyisten vähimmäisvaatimusten kohentaminen sekä eläinten hyvinvointia koskevien standardoitujen indikaattorien käyttöönotto. Tieteellisten asiantuntijoiden lausunnot viittaavat eläinten kuljetusten osalta siihen, että tarvitaan uusia asianmukaisia sääntöjä kuljetusajoista ja lastaustiheyksistä.

               (5)

               Tarvitaan tutkimus, jotta voidaan tehdä vaikutustenarviointi ja arvioida eritoten niitä todennäköisiä eläinten hyvinvointiin ja terveyteen, kansanterveyteen ja ympäristöön liittyviä sekä taloudellisia, sosiaalisia ja hallinnollisia vaikutuksia, joita eläinten suojelusta kuljetuksen ja siihen liittyvien toimenpiteiden aikana sekä direktiivien 64/432/ETY ja 93/119/EY ja asetuksen (EY) N:o 1255/97 muuttamisesta 22 päivänä joulukuuta 2004 annetun asetuksen (EY) N:o 1/2005 (3) muuttamisesta aiheutuu kuljetusaikojen ja tilavaatimusten osalta.

               (6)

               Yhteisön on tämän vuoksi aiheellista rahoittaa vuonna 2008 tutkimusta, jossa on määrä arvioida niitä erilaisia poliittisia vaihtoehtoja, jotka liittyvät kuljetusaikoja ja kuljetettavien eläinten tilavaatimuksia koskeviin mahdollisiin eri skenaarioihin, ja selvittää vaihtoehtojen vaikutukset eläinten hyvinvointiin ja terveyteen, kansanterveyteen ja ympäristöön sekä niiden taloudelliset, sosiaaliset ja hallinnolliset vaikutukset. Tähän toimintaan myönnettävä enimmäismäärä olisi määriteltävä.

               (7)

               Tämä toimi toteutetaan palveluhankintasopimuksena Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (4) 91 artiklan 1 kohdan d alakohdassa ja Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun komission asetuksen (EY, Euratom) N:o 2342/2002 (5) 126 artiklassa ja 129 artiklan 1 kohdassa vahvistettujen neuvottelumenettelynä suoritettavien hankintamenettelyjen mukaisesti.

               (8)

               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON PÄÄTTÄNYT SEURAAVAA:
   1 artikla
   Hyväksytään enintään 58 000 euron suuruinen yhteisön rahoitusosuus eläinkuljetusten kuljetusaikoja ja tilavaatimuksia käsittelevän tutkimuksen tekemiseksi.
   2 artikla
   Edellä 1 artiklassa tarkoitetun rahoituksen myöntämiseen sovelletaan julkisia hankintoja koskevia sääntöjä, ja se toteutetaan neuvoston asetuksen (EY, Euratom) N:o 1605/2002 91 artiklan 1 kohdan d alakohdan mukaisella neuvottelumenettelyllä.
   Edellä 1 artiklassa säädetty rahoitusosuus rahoitetaan Euroopan yhteisöjen vuoden 2008 talousarvion budjettikohdasta 17 04 02 01.

      Tehty Brysselissä 18 päivänä elokuuta 2008.

            Komission puolesta

         Androulla VASSILIOU

            Komission jäsen

      (1)  EYVL L 224, 18.8.1990, s. 19. Päätös sellaisena kuin se on viimeksi muutettuna neuvoston päätöksellä 2006/965/EY (EUVL L 397, 30.12.2006, s. 22).

      (2)  Komission tiedonanto Euroopan parlamentille ja neuvostolle eläinten suojelua ja hyvinvointia koskevasta yhteisön toimintasuunnitelmasta vuosiksi 2006–2010, KOM(2006) 13 lopullinen.

      (3)  EUVL L 3, 5.1.2005, s. 1.

      (4)  EYVL L 248, 16.9.2002, s. 1. Asetus sellaisena kuin se on viimeksi muutettuna neuvoston asetuksella (EY) N:o 1525/2007 (EUVL L 343, 27.12.2007, s. 9).

      (5)  EYVL L 357, 31.12.2002, s. 1. Asetus sellaisena kuin se on viimeksi muutettuna komission asetuksella (EY, Euratom) N:o 478/2007 (EUVL L 111, 28.4.2007, s. 13).


title: 2013/35/EU: Euroopan keskuspankin päätös, annettu 19 päivänä joulukuuta 2012 , väliaikaisista muutoksista valuuttamääräisten vakuuksien vakuuskelpoisuutta koskeviin sääntöihin (EKP/2012/34)

text:
               18.1.2013

               FI

               Euroopan unionin virallinen lehti

               L 14/22

         EUROOPAN KESKUSPANKIN PÄÄTÖS,
   annettu 19 päivänä joulukuuta 2012,
   väliaikaisista muutoksista valuuttamääräisten vakuuksien vakuuskelpoisuutta koskeviin sääntöihin
   (EKP/2012/34)
   (2013/35/EU)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 12.1 ja 14.3 artiklan yhdessä 3.1 artiklan ensimmäisen luetelmakohdan ja 18.2 artiklan kanssa,
   sekä katsoo seuraavaa:

               (1)

               Euroopan keskuspankkijärjestelmän ja Euroopan keskuspankin perussäännön 18.1 artiklassa määrätään, että Euroopan keskuspankki (EKP) ja niiden jäsenvaltioiden kansalliset keskuspankit, joiden rahayksikkö on euro, voivat tehdä luottotoimia luottolaitosten ja muiden markkinaosapuolten kanssa ja että luottoa annettaessa vakuuksien on oltava riittävät. Eurojärjestelmän rahapolitiikan välineistä ja menettelyistä 20 päivänä syyskuuta 2011 annettujen suuntaviivojen EKP/2011/14 (1) liitteessä I määritellään yleisehdot, mukaan lukien eurojärjestelmän luotto-operaatioissa käytettävien vakuuksien vakuuskelpoisuusehdot, joiden perusteella EKP ja kansalliset keskuspankit ovat valmiita toteuttamaan luottotoimia.

               (2)

               Suuntaviivojen EKP/2011/14 liitteessä I olevan 1.6 kohdan mukaan EKP:n neuvosto voi milloin tahansa muuttaa niitä välineitä, ehtoja, vaatimuksia ja menettelyjä, joilla eurojärjestelmän rahapoliittisia operaatioita toteutetaan.

               (3)

               Likviditeetin tarjoamisen tehostamiseksi eurojärjestelmän rahapoliittisten operaatioiden vastapuolille EKP:n neuvosto päätti 6 päivänä syyskuuta 2012 laajentaa väliaikaisesti eurojärjestelmän rahapoliittisissa operaatioissa vakuutena käytettävien omaisuuserien vakuuskelpoisuusehtoja hyväksymällä Englannin punnan, jenin tai Yhdysvaltain dollarin määräiset jälkimarkkinakelpoiset velkainstrumentit vakuuskelpoisiksi omaisuuseriksi rahapoliittisissa operaatioissa. EKP:n neuvoston päätös pantiin täytäntöön 10 päivänä lokakuuta 2012 suuntaviivoilla EKP/2012/23 (2), joilla muutettiin eurojärjestelmän rahoitusoperaatioihin sekä vakuuskelpoisuuteen liittyvistä väliaikaisista lisätoimenpiteistä ja suuntaviivojen EKP/2007/9 muuttamisesta 2 päivänä elokuuta 2012 annettuja suuntaviivoja EKP/2012/18 (3).

               (4)

               EKP:n neuvosto hyväksyi 26 päivänä marraskuuta 2012 eurojärjestelmän rahapolitiikan välineistä ja menettelyistä annettujen suuntaviivojen EKP/2011/14 muuttamisesta annetut suuntaviivat EKP/2012/25 (4). Tämän muutoksen taustalla oli mm. tarve luetella niiden jälkimarkkinakelpoisten velkainstrumenttien korkorakenne, jotka hyväksytään vakuudeksi eurojärjestelmän rahapoliittisia operaatioita koskevien säännösten mukaan.

               (5)

               Joillakin sellaisilla valuuttamääräisillä jälkimarkkinakelpoisilla velkainstrumenteilla, jotka ovat tällä hetkellä vakuuskelpoisia suuntaviivojen EKP/2012/18 5 a artiklan mukaisesti, on vaihtuva korko, joka on sidottu niiden valuuttaan liittyvää rahamarkkinakorkoa vastaavaan indeksiin. Suuntaviivojen EKP/2011/14 viimeisimpien, 3 päivästä tammikuuta 2013 lähtien sovellettavien muutosten mukaan näiden instrumenttien olisi määrä menettää vakuuskelpoisuutensa. EKP:n neuvosto katsoo kuitenkin, että valuuttamääräisten jälkimarkkinakelpoisten velkainstrumenttien väliaikaista vakuuskelpoisuutta eurojärjestelmän rahapoliittisissa operaatioissa olisi jatkettava siihen katsomatta, onko niiden korko sidottu muuhun kuin euromääräiseen korkoon vai muuhun kuin euroalueen inflaatioindeksiin. Tästä syystä EKP:n neuvosto on päättänyt keskeyttää suuntaviivojen EKP/2011/14 sellaisten säännösten soveltamisen, jotka estäisivät tällaisten omaisuuserien vakuuskelpoisuuden jatkumisen.

               (6)

               Tässä päätöksessä säädettyjä lisätoimenpiteitä olisi sovellettava väliaikaisesti, kunnes EKP:n neuvosto katsoo, ettei niitä enää tarvita rahapolitiikan välittymismekanismin asianmukaisen toiminnan turvaamiseksi,

         ON HYVÄKSYNYT TÄMÄN PÄÄTÖKSEN:
   1 artikla
   Suuntaviivojen EKP/2011/14 liitteen I tiettyjen säännösten soveltamisen keskeyttäminen
   1.   Suuntaviivojen EKP/2011/14 liitteessä I olevan 6.2.1.1 1 kohdan b alakohdassa täsmennettyjen korkoja koskevien eurojärjestelmän vähimmäiskelpoisuusvaatimusten soveltaminen keskeytetään 2 artiklan mukaisesti valuuttamääräisten jälkimarkkinakelpoisten velkainstrumenttien osalta.
   2.   Jos tämän päätöksen ja suuntaviivojen EKP/2011/14 säännökset, sellaisina kuin kansalliset keskuspankit ovat panneet ne täytäntöön kansallisella tasolla, poikkeavat toisistaan, sovelletaan ensin mainittuja.
   3.   Jos tämän päätöksen ja suuntaviivojen EKP/2012/18 säännökset, sellaisina kuin kansalliset keskuspankit ovat panneet ne täytäntöön kansallisella tasolla, poikkeavat toisistaan, sovelletaan ensin mainittuja.
   4.   Kansalliset keskuspankit soveltavat edelleen suuntaviivojen EKP/2011/14 ja EKP/2012/18 kaikkia säännöksiä, jollei tästä päätöksestä muuta johdu.
   2 artikla
   Tiettyjen Englannin punnan, jenin tai Yhdysvaltain dollarin määräisten omaisuuserien vakuuskelpoisuuden jatkuminen
   1.   Vakuuskelpoisia eurojärjestelmän rahapoliittisissa operaatioissa ovat suuntaviivojen EKP/2012/18 5 a artiklan mukaiset jälkimarkkinakelpoiset velkainstrumentit, joiden korko on sidottu niiden valuutan määräiseen yhteen rahamarkkinakorkoon taikka kyseisen valuutta-alueen valtion inflaatioindeksiin, joka ei sisällä diskreettiin jakaumaan perustuvaa korkoa, ehdollisesti määräytyvää korkoa (range accrual), tietyissä rajoissa ehdollisesti määräytyvää korkoa (ratchet) tai vastaavia monimutkaisia rakenteita.
   2.   Edellä 1 kohdassa mainittujen hyväksyttävien valuuttamääräisten viitekorkojen lisäksi EKP voi EKP:n neuvoston hyväksynnän saatuaan julkaista verkkosivuillaan http://www.europa.eu luettelon muista hyväksyttävistä valuuttamääräisistä viitekoroista.
   3 artikla
   Voimaantulo
   Tämä päätös tulee voimaan 3 päivänä tammikuuta 2013.

      Tehty Frankfurt am Mainissa 19 päivänä joulukuuta 2012.

            EKP:n puheenjohtaja

         Mario DRAGHI

      (1)  EUVL L 331, 14.12.2011, s. 1.

      (2)  EUVL L 284, 17.10.2012, s. 14.

      (3)  EUVL L 218, 15.8.2012, s. 20.

      (4)  EUVL L 348, 18.12.2012, s. 30.


title: Neuvoston päätös 2012/634/YUTP, annettu 15 päivänä lokakuuta 2012 , Syyriaan kohdistettavista rajoittavista toimenpiteistä annetun päätöksen 2011/782/YUTP muuttamisesta

text:
               16.10.2012

               FI

               Euroopan unionin virallinen lehti

               L 282/50

         NEUVOSTON PÄÄTÖS 2012/634/YUTP,
   annettu 15 päivänä lokakuuta 2012,
   Syyriaan kohdistettavista rajoittavista toimenpiteistä annetun päätöksen 2011/782/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto antoi 1 päivänä joulukuuta 2011 päätöksen 2011/782/YUTP (1).

               (2)

               Syyrian tilanteen vakavuuden vuoksi olisi otettava käyttöön uusia rajoittavia lisätoimenpiteitä.

               (3)

               Aseiden osto, tuonti ja kuljetus Syyriasta sekä niihin liittyvän rahoituksen tai rahoitusavun antaminen olisi kiellettävä.

               (4)

               Lisäksi olisi kiellettävä Syrian Arab Airlinesin liikennöimien lentojen pääsy jäsenvaltioiden lentoasemille, rajoittamatta kansainvälisestä oikeudesta ja erityisesti asiaankuuluvista kansainvälisistä siviili-ilmailusopimuksista johtuvia jäsenvaltioiden velvoitteita.

               (5)

               Olisi täsmennettävä, että varojen tai taloudellisten resurssien asettamista Syrian Arab Airlines -yhtiön saataville koskevaa kieltoa ei sovelleta toimiin tai liiketoimiin, joiden yksinomaisena tarkoituksena on unionin kansalaisten ja heidän perheenjäsentensä evakuoiminen Syyriasta.

               (6)

               Lisäksi uusia henkilöitä ja yhteisöjä olisi lisättävä päätöksen 2011/782/YUTP liitteessä I olevaan luetteloon henkilöistä ja yhteisöistä, joihin kohdistetaan rajoittavia toimenpiteitä. Erityisesti olisi nimettävä kaikki Syyrian hallituksen ministerit, koska he ovat yhteisesti vastuussa Syyrian siviiliväestöön kohdistuneista väkivaltaisista tukahduttamistoimista.

               (7)

               Rajoittavat toimenpiteet olisi pidettävä voimassa Syyrian hallituksen entisten ministerien osalta, koska heidän voidaan edelleen katsoa olevan yhteydessä hallintoon ja sen siviiliväestöön kohdistamiin väkivaltaisiin tukahduttamistoimiin. Näitä henkilöitä koskevia tietoja olisi näin ollen muutettava.

               (8)

               Lisäksi kaksi henkilöä ja yksi yhteisö olisi poistettava rajoittavien toimenpiteiden kohteena olevia henkilöitä ja yhteisöjä koskevasta luettelosta.

               (9)

               Unionin lisätoimet ovat tarpeen tämän päätöksen tiettyjen toimenpiteiden panemiseksi täytäntöön.

               (10)

               Neuvoston päätös 2011/782/YUTP olisi näin ollen muutettava vastaavasti,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2011/782/YUTP seuraavasti:

               1)

               Lisätään artikla seuraavasti:
               ”2 a artikla
               1)   Kielletään Syyriasta tai sieltä peräisin olevien aseiden ja kaikenlaisten niihin liittyvien tarvikkeiden, mukaan lukien ampuma-aseiden ja -tarvikkeiden, sotilasajoneuvojen ja -laitteiden, puolisotilaallisten tarvikkeiden ja edellä mainittuihin tarkoitettujen varaosien osto, tuonti ja kuljetus.
               2)   Kielletään 1 kohdassa tarkoitettujen esineiden syyrialaisperäiseen ostoon, tuontiin ja kuljetukseen liittyvän rahoituksen tai rahoitustuen, mukaan lukien johdannaiset, sekä mainittuihin liittyvien vakuutusten ja jälleenvakuutusten sekä vakuutuksiin ja jälleenvakuutuksiin liittyvien välityspalvelujen tarjoaminen suoraan tai välillisesti.”

               2)

               Korvataan 17 a artikla seuraavasti:
               ”17 a artikla
               1.   Jäsenvaltioiden on kansallisen lainsäädäntönsä mukaisesti sekä noudattaen kansainvälistä oikeutta, erityisesti asiaan liittyviä kansainvälisiä siviili-ilmailua koskevia sopimuksia, toteutettava tarvittavat toimenpiteet estääkseen kaikkien syyrialaisten lentoliikenteen harjoittajien liikennöimien yksinomaisten rahtilentojen sekä kaikkien Syrian Arab Airlines -yhtiön liikennöimien lentojen pääsyn lainkäyttövaltaansa kuuluville lentoasemille.
               2.   Edellä olevaa 1 kohtaa ei sovelleta Syrian Arab Airlines -yhtiön liikennöimien lentojen pääsyyn jäsenvaltioiden lainkäyttövaltaan kuuluville lentoasemille silloin, kun kyseisten lentojen yksinomaisena tarkoituksena on unionin kansalaisten ja heidän perheenjäsentensä evakuoiminen Syyriasta.”

               3)

               Lisätään 19 artiklaan kohta seuraavasti:
               ”11.   Edellä olevaa 1 ja 2 kohtaa ei sovelleta Syrian Arab Airlines -yhtiön osalta suoritettuihin toimiin tai liiketoimiin, joiden yksinomaisena tarkoituksena on unionin kansalaisten ja heidän perheenjäsentensä evakuoiminen Syyriasta.”

         2 artikla
   Muutetaan päätöksen 2011/782/YUTP liite I tämän päätöksen liitteen mukaisesti.
   3 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Tehty Luxemburgissa 15 päivänä lokakuuta 2012.

            Neuvoston puolesta

            Puheenjohtaja

         C. ASHTON

      (1)  EUVL L 319, 2.12.2011, s. 56.

      LIITE

                  I

                  Lisätään jäljempänä luetellut henkilöt ja yhteisöt päätöksen 2011/782/YUTP liitteessä I olevaan henkilöitä ja yhteisöjä koskevaan luetteloon
                  A.   Henkilöt

                              Nimi

                              Tunnistetiedot

                              Perusteet

                              Luetteloon merkitsemisen päivämäärä

                              1.

                              Dr. Qadri Jameel

                              Varapääministeri, talousasiat, kotimaan kauppa- ja kuluttajansuojaministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              2.

                              Waleed Al Mo’allem

                              Varapääministeri, ulkoasioista ja ulkomailla asuvista vastaava ministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              3.

                              Kenraali-majuri Fahd Jassem Al Freij

                              Puolustusministeri ja sotilaskomentaja. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              4.

                              Dr. Mohammad Abdul Sattar Al Sayed

                              Uskonnollisista lahjoituksista vastaava ministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              5.

                              Eng. Hala Mohammad Al Nasser

                              Matkailuministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              6.

                              Eng. Bassam Hanna

                              Vesivaraministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              7.

                              Eng. Subhi Ahmad Al Abdallah

                              Maatalous- ja maaseudun uudistusministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              8.

                              Dr. Mohammad Yahiya Mo’alla

                              Korkeakouluministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              9.

                              Dr. Hazwan Al Wez

                              Opetusministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              10.

                              Dr. Mohamad Zafer Mohabak

                              Talous- ja ulkomaankauppaministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              11.

                              Dr. Mahmud Ibraheem Sa’iid

                              Liikenneministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              12.

                              Dr. Safwan Al Assaf

                              Asuntoasioiden ja kaupunkirakentamisen ministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              13.

                              Eng. Yasser Al Siba’ii

                              Julkisten töiden ministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              14.

                              Eng. Sa’iid Ma’thi Hneidi

                              Öljy- ja mineraalivaraministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              15.

                              Dr. Lubana Mushaweh

                              Kulttuuriministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              16.

                              Dr. Jassem Mohammad Zakaria

                              Työ- ja sosiaaliministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              17.

                              Omran Ahed Al Zu’bi

                              Tiedotusministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              18.

                              Dr. Adnan Abdo Al Sikhny

                              Teollisuusministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              19.

                              Najm Hamad Al Ahmad

                              Oikeusministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              20.

                              Dr. Abdul Salam Al Nayef

                              Terveysministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              21.

                              Dr. Ali Heidar

                              Kansallisista sovintoasioista vastaava apulaisministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              22.

                              Dr. Nazeera Farah Sarkees

                              Ympäristöasioista vastaava apulaisministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              23.

                              Mohammad Turki Al Sayed

                              Apulaisministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              24.

                              Najm-eddin Khreit

                              Apulaisministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              25.

                              Abdullah Khaleel Hussein

                              Apulaisministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              26.

                              Jamal Sha’ban Shaheen

                              Apulaisministeri. Hallituksen ministerinä yhteisesti vastuussa hallinnon siviiliväestöön kohdistamista väkivaltaisista tukahduttamistoimista.

                              16.10.2012

                              27.

                              Suleiman Maarouf
                              (alias Sulayman Mahmud Ma’ruf, Sleiman Maarouf, Mahmoud Soleiman Maarouf)

                              Passi: hänellä on hallussaan Yhdistyneen kuningaskunnan passi.

                              Presidentti Al-Assadin perheen lähipiiriin kuuluva liikemies. Omistaa luetteloon merkityn televisioasema Dounya TV:n osakkeita. Kuuluu luettelossa nimetyn Muhammad Nasif Khayrbikin lähipiiriin. Tukee Syyrian hallintoa.

                              16.10.2012

                              28.

                              Raza Othman

                              Rami Makhloufin vaimo.

                              Hänellä on läheiset henkilökohtaiset ja taloudelliset suhteet nimettynä olleeseen Rami Makhloufiin, joka on presidentti Bashar Al-Assadin serkku ja hallinnon tärkeä rahoittaja. Tästä syystä yhteydessä Syyrian hallintoon. Hyötyy tästä yhteydestä.

                              16.10.2012

                        B.   Yhteisöt

                              Nimi

                              Tunnistetiedot

                              Perusteet

                              Luetteloon merkitsemisen päivämäärä

                              1.

                              Megatrade

                              Osoite:

                                          Aleppo Street

                                          P.O. Box 5966

                                          Damascus, Syria

                                          Faksi: 963114471081

                              Toimii luetteloon merkityn Scientific Military Research Instituten (SSRC) (tieteellinen sotilastutkimuslaitos) edustajana. Osallistuu Syyrian hallituksen puolesta kaksikäyttötuotteiden kauppaan, joka on EU:n pakotteilla kielletty.

                              16.10.2012

                              2.

                              Expert Partners

                              Osoite:

                                          Rukn Addin

                                          Saladin Street, Building 5

                                          PO Box: 7006

                                          Damascus, Syria

                              Toimii luetteloon merkityn Scientific Military Research Instituten (SSRC) (tieteellinen sotilastutkimuslaitos) edustajana. Osallistuu Syyrian hallituksen puolesta kaksikäyttötuotteiden kauppaan, joka on EU:n pakotteilla kielletty.

                              16.10.2012

                  II

                  Korvataan päätöksen 2011/782/YUTP liitteessä I olevat henkilöitä ja yhteisöjä koskevat tiedot jäljempänä esitetyillä tiedoilla.

                              Nimi

                              Tunnistetiedot

                              Perusteet

                              Luetteloon merkitsemisen päivämäärä

                              1.

                              Dr. Wael Nader Al -Halqi

                              Syntynyt 1964 Daraan maakunnassa

                              Pääministeri ja entinen terveysministeri. Pääministerinä osaltaan vastuussa hallinnon siviiliväestöön kohdistamista väkivaltaisista tukahduttamistoimista.

                              27.2.2012

                              2.

                              Muhammad Ibrahim Al-Sha’ar
                              (alias Mohammad Ibrahim Al-Chaar)

                              Syntynyt 1956 Aleppossa

                              Sisäministeri. Hallituksen ministerinä osaltaan vastuussa hallinnon siviiliväestöön kohdistamista väkivaltaisista tukahduttamistoimista.

                              1.12.2011

                              3.

                              Dr. Mohammad Al-Jleilati

                              Syntynyt 1945 Damaskoksessa

                              Valtionvarainministeri. Hallituksen ministerinä osaltaan vastuussa hallinnon siviiliväestöön kohdistamista väkivaltaisista tukahduttamistoimista.

                              1.12.2011

                              4.

                              Imad Mohammad Deeb Khamis
                              (alias Imad Mohammad Dib Khamees)

                              Syntynyt 1.8.1961 lähellä Damaskosta

                              Sähköministeri. Hallituksen ministerinä osaltaan vastuussa hallinnon siviiliväestöön kohdistamista väkivaltaisista tukahduttamistoimista.

                              23.3.2012

                              5.

                              Omar Ibrahim Ghalawanji

                              Syntynyt 1954 Tartoussa

                              Palveluasioiden varapääministeri, paikallishallinnon ministeri. Hallituksen ministerinä osaltaan vastuussa hallinnon siviiliväestöön kohdistamista väkivaltaisista tukahduttamistoimista.

                              23.3.2012

                              6.

                              Joseph Suwaid
                              (alias Joseph Jergi Sweid)

                              Syntynyt 1958 Damaskoksessa

                              Ministeri. Hallituksen ministerinä osaltaan vastuussa hallinnon siviiliväestöön kohdistamista väkivaltaisista tukahduttamistoimista.

                              23.3.2012

                              7.

                              Eng Hussein Mahmoud Farzat
                              (alias Hussein Mahmud Farzat)

                              Syntynyt 1957 Hamassa

                              Ministeri. Hallituksen ministerinä osaltaan vastuussa hallinnon siviiliväestöön kohdistamista väkivaltaisista tukahduttamistoimista.

                              23.3.2012

                              8.

                              Mansour Fadlallah Azzam
                              (alias Mansur Fadl Allah Azzam)

                              Syntynyt 1960 Sweidan maakunnassa

                              Presidentille kuuluvien asioiden ministeri. Hallituksen ministerinä osaltaan vastuussa hallinnon siviiliväestöön kohdistamista väkivaltaisista tukahduttamistoimista.

                              27.2.2012

                              9.

                              Dr. Emad Abdul-Ghani Sabouni
                              (alias Imad Abdul Ghani Al Sabuni)

                              Syntynyt 1964 Damaskoksessa

                              Viestintä- ja teknologiaministeri. Hallituksen ministerinä osaltaan vastuussa hallinnon siviiliväestöön kohdistamista väkivaltaisista tukahduttamistoimista.

                              27.2.2012

                              10.

                              Kenraali Ali Habib Mahmoud

                              Syntynyt 1939 Tartoussa

                              Entinen puolustusministeri. Yhteydessä Syyrian hallintoon ja armeijaan ja sen siviiliväestöön kohdistamiin väkivaltaisiin tukahduttamistoimiin.

                              1.8.2011

                              11.

                              Tayseer Qala Awwad

                              Syntynyt 1943 Damaskoksessa

                              Entinen oikeusministeri. Yhteydessä Syyrian hallintoon ja sen siviiliväestöön kohdistamiin väkivaltaisiin tukahduttamistoimiin.

                              23.9.2011

                              12.

                              Dr. Adnan Hassan Mahmoud

                              Syntynyt 1966 Tartoussa

                              Entinen tiedotusministeri. Yhteydessä Syyrian hallintoon ja sen siviiliväestöön kohdistamiin väkivaltaisiin tukahduttamistoimiin.

                              23.9.2011

                              13.

                              Dr. Mohammad Nidal Al-Shaar

                              Syntynyt 1956 Aleppossa

                              Entinen talous- ja kauppaministeri. Yhteydessä Syyrian hallintoon ja sen siviiliväestöön kohdistamiin väkivaltaisiin tukahduttamistoimiin.

                              1.12.2011

                              14.

                              Sufian Allaw

                              Syntynyt 1944 al-Bukamalissa, Deir Ezzorissa

                              Entinen öljy- ja mineraalivarojen ministeri. Yhteydessä hallintoon ja sen siviiliväestöön kohdistamiin väkivaltaisiin tukahduttamistoimiin.

                              27.2.2012

                              15.

                              Dr. Adnan Slakho

                              Syntynyt 1955 Damaskoksessa

                              Entinen teollisuusministeri. Yhteydessä hallintoon ja sen siviiliväestöön kohdistamiin väkivaltaisiin tukahduttamistoimiin.

                              27.2.2012

                              16.

                              Dr. Saleh Al-Rashed

                              Syntynyt 1964 Aleppon maakunnassa.

                              Entinen opetusministeri. Yhteydessä hallintoon ja sen siviiliväestöön kohdistamiin väkivaltaisiin tukahduttamistoimiin.

                              27.2.2012

                              17.

                              Dr. Fayssal Abbas

                              Syntynyt 1955 Haman maakunnassa.

                              Entinen liikenneministeri. Yhteydessä hallintoon ja sen siviiliväestöön kohdistamiin väkivaltaisiin tukahduttamistoimiin.

                              27.2.2012

                              18.

                              Ghiath Jeraatli

                              Syntynyt 1950 Salamiyassa

                              Entinen ministeri. Yhteydessä hallintoon ja sen siviiliväestöön kohdistamiin väkivaltaisiin tukahduttamistoimiin.

                              23.3.2012

                              19.

                              Yousef Suleiman Al-Ahmad

                              Syntynyt 1956 Hasakassa

                              Entinen ministeri. Yhteydessä hallintoon ja sen siviiliväestöön kohdistamiin väkivaltaisiin tukahduttamistoimiin.

                              23.3.2012

                              20.

                              Hassan al-Sari

                              Syntynyt 1953 Hamassa

                              Entinen ministeri. Yhteydessä hallintoon ja sen siviiliväestöön kohdistamiin väkivaltaisiin tukahduttamistoimiin.

                              23.3.2012

                  III

                  Poistetaan seuraavat henkilöt ja yhteisö päätöksen 2011/782/YUTP liitteessä I olevasta henkilöitä ja yhteisöjä koskevasta luettelosta:

                              1.

                              Salim Altoun

                              2.

                              Youssef Klizli

                              3.

                              Altoun Group


title: Neuvoston päätös (EU) 2015/1026, annettu 19 päivänä kesäkuuta 2015, liiallisen alijäämän olemassaolosta Puolassa tehdyn päätöksen 2009/589/EY kumoamisesta

text:
               30.6.2015

               FI

               Euroopan unionin virallinen lehti

               L 163/37

         NEUVOSTON PÄÄTÖS (EU) 2015/1026,
   annettu 19 päivänä kesäkuuta 2015,
   liiallisen alijäämän olemassaolosta Puolassa tehdyn päätöksen 2009/589/EY kumoamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 126 artiklan 12 kohdan,
   ottaa huomioon Euroopan komission suosituksen,
   sekä katsoo seuraavaa:

               (1)

               Neuvosto päätti komission suosituksen perusteella 7 päivänä heinäkuuta 2009 tehdyllä neuvoston päätöksellä 2009/589/EY (1) Euroopan yhteisön perustamissopimuksen, jäljempänä ’EY:n perustamissopimus’, 104 artiklan 6 kohdan mukaisesti, että Puolassa oli liiallinen alijäämä.

               (2)

               Neuvosto antoi samana päivänä EY:n perustamissopimuksen 104 artiklan 7 kohdan ja neuvoston asetuksen (EY) N:o 1467/97 (2) 3 artiklan 4 kohdan mukaisesti Puolalle komission suositukseen perustuvan suosituksen liiallisen alijäämän poistamiseksi viimeistään vuonna 2012.

               (3)

               Neuvosto totesi 21 päivänä kesäkuuta 2013, että Puola oli toteuttanut tuloksellisia toimia, mutta että odottamattomat taloudelliset tapahtumat olivat vaikuttaneet erityisen epäsuotuisasti julkiseen talouteen alkuperäisen suosituksen antamisen jälkeen. Tämän vuoksi neuvosto katsoi komission suosituksen perusteella, että asetuksen (EY) N:o 1467/97 3 artiklan 5 kohdassa tarkoitetut edellytykset olivat täyttyneet, ja antoi Euroopan unionin toiminnasta tehdyn sopimuksen, jäljempänä ’perussopimus’, 126 artiklan 7 kohdan mukaisesti uuden Puolaa koskevan suosituksen liiallisen alijäämän poistamiseksi viimeistään vuonna 2014 (3).

               (4)

               Neuvosto päätti 10 päivänä joulukuuta 2013 perussopimuksen 126 artiklan 8 kohdan nojalla, että Puola ei ollut toteuttanut 21 päivänä kesäkuuta 2013 annetun neuvoston suosituksen noudattamiseksi tuloksellisia toimia liiallisen alijäämänsä korjaamiseksi viimeistään vuonna 2014 (4), ja suositteli Puolalle liiallisen alijäämän tilanteen lopettamista viimeistään vuonna 2015 (5). Tuossa suorituksessa neuvosto suositteli, että Puolan olisi saavutettava julkisen sektorin alijäämä, joka on 4,8 prosenttia suhteessa BKT:hen vuonna 2013, 3,9 prosenttia suhteessa BKT:hen vuonna 2014 ja 2,8 prosenttia suhteessa BKT:hen vuonna 2015 (ilman eläkejärjestelmän toisesta pilarista tehtyjen varainsiirtojen vaikutusta). Neuvoston suosituksen taustalla olevan makrotalouden ennusteen mukaan tämä vastaa rakenteellisen rahoitusaseman parannusta, joka on 1 prosentti suhteessa BKT:hen vuonna 2014 ja 1,2 prosenttia suhteessa BKT:hen vuonna 2015. Suosituksen mukaan Puolan olisi toteutettava tinkimättömästi jo ilmoittamansa ja hyväksymänsä toimenpiteet sekä täydennettävä niitä uusilla toimenpiteillä, joilla liiallinen alijäämä saadaan korjattua kestävällä tavalla viimeistään vuonna 2015. Puolan oli määrä antaa viimeistään 15 päivänä huhtikuuta 2014 selvitys tämän suosituksen noudattamiseksi toteutetuista toimenpiteistä.

               (5)

               Komissio katsoi 2 päivänä kesäkuuta 2014, ettei liiallista alijäämää koskevassa menettelyssä enää tarvittu lisätoimia.

               (6)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, liiallisia alijäämiä koskevasta menettelystä tehdyn pöytäkirjan (N:o 12) 4 artiklan mukaan komissio toimittaa menettelyn täytäntöönpanoa varten tarvittavat tiedot. Neuvoston asetuksen (EY) N:o 479/2009 (6) 3 artiklan mukaisesti jäsenvaltioiden on mainitun pöytäkirjan soveltamisen osana annettava tiedot julkisen talouden alijäämistä ja veloista ja muista asiaan liittyvistä muuttujista kahdesti vuodessa, 1 päivään huhtikuuta ja 1 päivään lokakuuta mennessä.

               (7)

               Neuvoston on määrä antaa päätös liiallisen alijäämän olemassaoloa koskevan päätöksen kumoamisesta asiasta annettujen tietojen perusteella. Liiallisen alijäämän olemassaoloa koskeva päätös olisi lisäksi kumottava ainoastaan, jos alijäämä ei komission ennusteiden mukaan ylitä 3 prosentin viitearvoa suhteessa BKT:hen ennustejaksolla (7) ja velkasuhde noudattaa velan supistamista koskevan viitearvon ennakoivaa osatekijää.

               (8)

               Vakaus- ja kasvusopimuksen mukaisesti olisi otettava huomioon eläkejärjestelmän systeemiset uudistukset, joilla otetaan käyttöön pakollisen täysin rahastoivan pilarin sisältävä monipilarinen järjestelmä.

               (9)

               Niiden tietojen perusteella, jotka komissio (Eurostat) on asetuksen (EY) N:o 479/2009 14 artiklan mukaisesti toimittanut saatuaan Puolalta ilmoituksen huhtikuussa 2015, sekä vuoden 2015 lähentymisohjelman ja komission kevään 2015 talousennusteen perusteella voidaan tehdä seuraavat päätelmät:

                           —

                           Vuonna 2014 julkisen talouden alijäämä oli 3,2 prosenttia suhteessa BKT:hen. Koska tämän luvun voidaan katsoa olevan lähellä viitearvoa ja koska Puolan julkisen talouden velka on kestävällä tavalla alle 60 prosentin viitearvon suhteessa BKT:hen, Puolaan voidaan soveltaa asetuksen (EY) N:o 1467/97 2 artiklan 7 kohdan säännöksiä eläkejärjestelmän systeemisten uudistusten osalta. Vuonna 1999 toteutettu Puolan eläkejärjestelmän systeeminen uudistus on kumottu joulukuussa 2013 annetulla lailla. Kumoamisen seurauksena yksityisiin, täysin rahastoiviin eläkerahastoihin (jotka muodostavat Puolan eläkejärjestelmän toisen pilarin) kertyneistä varoista osa siirrettiin julkiseen sosiaaliturvajärjestelmään (Puolan eläkejärjestelmän ensimmäinen pilari). Lisäksi eläkejärjestelmän toinen pilari ei ole enää yleiskattava siinä mielessä, että siihen osallistuminen ei ole enää pakollista. Vuonna 2013 toteutetun kumoamisen seurauksena lakkautettiin siten vuoden 1999 uudistuksen systeeminen luonne. Heinäkuun 2014 loppuun saakka kaikkien jäsenten sosiaaliturvamaksut kerättiin kuitenkin edelleen toiseen pilariin. Nämä maksut muodostavat vuonna 1999 toteutetun eläkejärjestelmän systeemisen uudistuksen nettokustannukset, jotka on otettava huomioon arvioitaessa liiallisen alijäämän korjaamista. Suorien nettokustannusten kokonaismääräksi ajanjaksolla tammikuusta heinäkuuhun 2014 arvioidaan 0,4 prosenttia suhteessa BKT:hen, mikä riittää selittämään sen, että julkisen talouden alijäämä ylitti vuonna 2014 perussopimuksessa määrätyn 3 prosentin viitearvon suhteessa BKT:hen.

                           —

                           Puolan hallituksen 30 päivänä huhtikuuta 2015 toimittaman lähentymisohjelman mukaan tavoiteltu alijäämä on 2,7 prosenttia suhteessa BKT:hen vuonna 2015 ja 2,3 prosenttia suhteessa BKT:hen vuonna 2016. Komission kevään 2015 talousennusteen mukaan alijäämän ennakoidaan olevan 2,8 prosenttia suhteessa BKT:hen vuonna 2015 ja 2,6 prosenttia suhteessa BKT:hen vuonna 2016 olettaen, että politiikka säilyy ennallaan. Tämän vuoksi alijäämän odotetaan ennustejaksolla pysyvän alle perussopimuksessa määrätyn 3 prosentin viitearvon suhteessa BKT:hen.

                           —

                           Komission arvion mukaan rakenteellinen rahoitusasema, eli suhdannekorjattu rahoitusasema, jossa ei ole otettu huomioon kertaluonteisia eikä muita väliaikaisia toimenpiteitä, on parantunut 0,9 prosentilla suhteessa BKT:hen vuonna 2014.

                           —

                           Julkinen bruttovelka oli 50,1 prosenttia suhteessa BKT:hen vuonna 2014. Komission kevään 2015 talousennusteen mukaan julkisen bruttovelan odotetaan vuonna 2015 olevan 50,9 prosenttia suhteessa BKT:hen ja 50,8 prosenttia suhteessa BKT:hen vuonna 2016 sekä olevan edelleen alle BKT:hen suhteutetun 60 prosentin viitearvon.

               (10)

               Puolaan sovelletaan vuodesta 2015 eli liiallisen alijäämän korjaamista seuraavasta vuodesta alkaen vakaus- ja kasvusopimuksen ennalta ehkäisevää osiota, ja sen olisi edettävä asianmukaisessa tahdissa kohti julkisen talouden keskipitkän aikavälin tavoitettaan, myös menojen kasvulle asetettua viitearvoa noudattamalla. Komission kevään 2015 talousennusteen mukaan rakenteellisen rahoitusaseman odotetaan paranevan 0,2 prosentilla suhteessa BKT:hen sekä vuonna 2015 että vuonna 2016 olettaen, että politiikka säilyy ennallaan. Kokonaisarvioinnin perusteella Puolan odotetaan noudattavan vaadittua sopeutusta kohti julkisen talouden keskipitkän aikavälin tavoitetta vuonna 2015 sillä perusteella, että menojen nettokasvu jää vertailuarvoa pienemmäksi. On kuitenkin olemassa riski, että vaaditusta sopeutuksesta poiketaan jonkin verran vuonna 2016, koska rakenteellinen sopeutus jää vuonna 2016 alle vaaditun arvon, minkä vuoksi tuona vuonna tarvitaan lisätoimia.

               (11)

               Euroopan unionin toiminnasta tehdyn sopimuksen 126 artiklan 12 kohdan mukaisesti neuvoston päätös liiallisen alijäämän olemassaolosta kumotaan silloin, kun liiallinen alijäämä kyseisessä jäsenvaltiossa on neuvoston käsityksen mukaan korjattu.

               (12)

               Neuvoston käsityksen mukaan Puolan liiallinen alijäämä on korjattu, ja näin ollen päätös 2009/589/EY olisi kumottava.

               (13)

               Neuvosto muistuttaa, että vuonna 1999 toteutetussa eläkejärjestelmän systeemisessä uudistuksessa etuuspohjainen julkinen eläkejärjestelmä korvattiin kolmipilarisella maksuperusteisella järjestelmällä. Uudistuksen päätavoitteena oli parantaa Puolan eläkejärjestelmän kestävyyttä erityisesti ottaen huomioon Puolan erittäin haasteellinen väestökehitys. Systeemisen uudistuksen kumoaminen vuoden 2013 lopussa lisäsi jälleen ensimmäisen, julkisen pilarin merkitystä, sillä toisesta pilarista poiketen ensimmäinen pilari ei ole täysin rahastoiva, vaan nimellisiin eläketileihin perustuva maksuperusteinen järjestelmä. Vaikka vuonna 1999 toteutetun eläkejärjestelmän systeemisen uudistuksen kumoaminen toi lyhyellä aikavälillä menosäästöjä, se ei paranna julkisen talouden pitkän aikavälin kestävyyttä, sillä suuremmista sosiaaliturvamaksuista ja pienemmistä korkomaksuista lyhyellä aikavälillä saatava hyöty kumoutuu, kun julkisesta eläkepilarista on tulevaisuudessa maksettava suurempia eläkemaksuja. Yhteenvetona voidaan todeta, että vuonna 1999 toteutetun eläkejärjestelmän systeemisen uudistuksen kumoaminen aiheuttaa Puolan julkiselle taloudelle jonkin verran riskejä pitkällä aikavälillä,

         ON HYVÄKSYNYT TÄMÄN PÄÄTÖKSEN:
   1 artikla
   Kokonaistilanteen arviointi osoittaa, että Puolan liiallisen alijäämän tilanne on korjattu.
   2 artikla
   Kumotaan päätös 2009/589/EY.
   3 artikla
   Tämä päätös on osoitettu Puolan tasavallalle.

      Tehty Luxemburgissa 19 päivänä kesäkuuta 2015.

            Neuvoston puolesta

            Puheenjohtaja

         J. REIRS

      (1)  Neuvoston päätös 2009/589/EY, tehty 7 päivänä heinäkuuta 2009, liiallisen alijäämän olemassaolosta Puolassa (EUVL L 202, 4.8.2009, s. 46).

      (2)  Neuvoston asetus (EY) N:o 1467/97, annettu 7 päivänä heinäkuuta 1997, liiallisia alijäämiä koskevan menettelyn täytäntöönpanon nopeuttamisesta ja selkeyttämisestä (EYVL L 209, 2.8.1997, s. 6).

      (3)  Neuvoston suositus, annettu 21 päivänä kesäkuuta 2013, Puolan julkisen talouden liiallisen alijäämän tilanteen lopettamiseksi.

      (4)  Neuvoston päätös 2013/758/EU, annettu 10 päivänä joulukuuta 2013, sen toteamisesta, että Puola ei ole toteuttanut 21 päivänä kesäkuuta 2013 annetun neuvoston suosituksen mukaisia tuloksellisia toimia (EUVL L 335, 14.12.2013, s. 46).

      (5)  Neuvoston suositus, annettu 2 päivänä joulukuuta 2013, Puolan julkisen talouden liiallisen alijäämän tilanteen lopettamiseksi.

      (6)  Neuvoston asetus (EY) N:o 479/2009, annettu 25 päivänä toukokuuta 2009, Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta (EUVL L 145, 10.6.2009, s. 1).

      (7)  Vastaa 3 päivänä syyskuuta 2012 hyväksyttyjä vakaus- ja kasvusopimuksen täytäntöönpanoa koskevia vaatimuksia sekä vakaus- ja lähentymisohjelmien muotoa ja sisältöä koskevia ohjeita. Katso: http://ec.europa.eu/economy_finance/economic_governance/sgp/pdf/coc/code_of_conduct_en.pdf